b'\n_START_ARTICLE_\nPu\xc5\xa1\xc4\x8dica (izstrelek)\n_START_PARAGRAPH_\nPu\xc5\xa1\xc4\x8dica je izstrelek, narejen iz dolge, tanke palice s priostreno konico in peresi, pritrjenimi na zadnjem delu, namenjen streljanju z lokom. Konica je obi\xc4\x8dajno iz tr\xc5\xa1ega, te\xc5\xbejega materiala, na zadnjem koncu pa ima pu\xc5\xa1\xc4\x8dica zarezo, s katero se usede na tetivo loka. Peresa so namenjena stabilizaciji leta, pu\xc5\xa1\xc4\x8dice imajo ve\xc4\x8dinoma po tri, pritrjene pod medsebojnim kotom 120\xc2\xa0\xc2\xba vzdol\xc5\xbe osi._NEWLINE_\xc4\x8clovek je uporabljal lok in pu\xc5\xa1\xc4\x8dice za lov in vojskovanje \xc5\xbee v prazgodovini, to tehnologijo so poznale kulture po vsem svetu. \xc5\xa0ele v zgodnjem novem veku jih je nadomestilo strelno oro\xc5\xbeje na smodnik, tako da se zdaj uporaba ohranja zlasti ljubiteljsko in za \xc5\xa1portno streljanje.'